**MØTEBOK**

|  |  |
| --- | --- |
| **Råd** | Eidsberg menighetsråd |
| **Møtedato** | 23.01.24 |
| **Møtetid** | 18.30-21.30 |
| **Møtested** | Mysen Menighetshus Betania |

**Til stede:** Kari Undeland, Lise Undrum, Espen Volden, Rasmus Glomsrud, Synnøve Lundeby, Helga Frøyset, Tore Mysen, Åshild Moen Arnesen, Bjørn Solberg, Jul-Sverre Haugerud, Ragnhild Kruse, Marcella Bakken, Ingjerd Resen-Fellie, Guri Riksaasen.

Ansatte: Solveig Tjernæs, Ingamay Synnes, Syver Minge, Richard Narvestad, Selma Ekeberg.

**Meldt forfall:** David Pletten Aasgaard, Tore Mysen, Espen Volden. Ansatt: Lars Bjørnstad

Møtet startet med en samling med de ansatte. Daglig leder holdt en kort orientering om statistikken og leder av menighetsrådet fortalte om økonomien i menighetene.

Formålet med denne samlingen var:

- At menighetsrådet blir kjent med de som jobber i Eidsberg

- At menighetsrådet får en oversikt over arbeidet

- At vi sammen kan ha en samtale om arbeidet, gleder, utfordringer og veien videre.

**Guri Riksaasen, sokneprest:** Glad for å jobbe her – både med stab og frivillige. En av utfordringene her er at det mangler kapellan for tiden, og det blir travelt. Soknepresten har ansvaret for konfirmantene ut denne sesongen. En stor glede at vi har 85 konfirmanter, og vi må finne en måte å dele disse i grupper. Utfordring: Hvordan følge opp fjorårets konfirmanter? Dette må vi tenke videre sammen om. Hva kan vi gjøre for å få mennesker inn i våre fellesskap?

**Solveig Tjernæs Vormeland, diakon:** Diakonen er opprinnelig ungdomsdiakon, men har arbeidsoppgaver som også omfatter andre aldersgrupper, som skole-kirkesamarbeidet «Fra hov til kirke» og påskevandring for barnehagene på fortet og Trivselstreff. Konfirmantene er stort arbeid hvert år. Arrangerer også Kirkens Nødhjelps fasteaksjon. Jobber også med «Sorg og omsorg», Sorggrupper, samtaler, ledelse av styret og organiserer Sorgforum. KRIK Ka du trur hver fredag, eneste åpne ungdomstilbudet hver helg. Trivselstreff annen hver mandag. TV-aksjonen, Verdensdagen for psykisk helse, redaksjonen i Kime, Arbeidsmiljøutvalget, Ungdomsdiakoniprosjektet i bispedømmet. Utfordringer: Gøy å gjøre noe nytt, men hva skal kuttes? Er en del barnefattigdom, hva gjør vi med det? Skal vi ha noe etter skoletid? Samarbeide med organisasjoner?

**Ingamay Synnes, menighetspedagog:** Planen for trosopplæring i Eidsberg ble vedtatt i 2014, stadig revidering mulig. Dåp: vi jobber for høyere dåpstall. Babysang går kontinuerlig, og det knytter folk sammen. Knøttekor på kveldstid, sang og middag. Hente engel-samling er populært. 4-årsbokutdelingen har hatt litt lav oppslutning, dette skal vi gjøre noe med. Boka «Alle gode ting» deles ut til 6-åringene på karnevalsgudstjeneste, og dette er et populært tiltak som har gode oppmøtetall. For femåringene arrangeres Kirkerotteteater i samarbeid med andre menigheter i Indre Østfold. Agent jordvenn arrangeres på planleggingsdag for 2.klassinger. 4.klassene inviteres på Amigosleir. Lys våken, som er overnatting i kirken for 6. klassinger, arrangeres felles for flere menigheter i år. Er med på kirke-skole/barnehage-arbeidet. Mange skole/bhg-gudstjenester før jul.Utfordringer: Skal vi ha noe for tweens? Krøllekveld for 2-3-åringer?

**Syver Minge, organist:** Har vært vikar Eidsberg fra ca 2016, jobber nå i et 80% vikariat i menigheten. Fortalte litt om orgelet i Eidsberg kirke, over 20 år gammelt nå. Orgelet i Hærland kirke er fra 1960-tallet. Mysen: Fra 1985. Trømborg: Fra 1978. Orglenes tilstand nå: Stort sett bra. Hærland kirke er gammelt, så det spørs om det trengs et nytt orgel der om ikke alt for lang tid. Jobber ellers med kirkemusikalsk arbeid: liturgisk musikk, ordning for gudstjenester, korvirksomhet, konserter (sommerkonserter og andre konserter), musikk- og kulturutvalg, samarbeid med andre lokale kulturaktører.

**Richard Narvestad og Selma Ekeberg, kirketjenere:** Et nøkkelord for kirketjenerne er «tilrettelegging». Sørger for at alt er på plass, til konserter, gravferder, gudstjenester, vigsler, at det er rent og i orden i og rundt kirker og kapeller. Klippe gress, grave graver, møte besøkende på kirkegårdene. Yter service til de som benytter våre tjenester. Arrangerer dugnader i april. Gleder: gode tilbakemeldinger, gøy å gå på jobb når kirkegårdene er fine, oppgradering av utstyr, kirkene er pusset opp, at vi får til dugnader. Utfordringer: Ressursmangel, fortsatt noe gammelt utstyr.

**Menighetsrådet hadde en samtale om veien videre med utgangspunkt i hva de ansatte fortalte.**

Vi skal inn i en strategiprosess med Kirka vår, og punktene under tas med inn i dette arbeidet.

* MR må sørge for at vi ser på bredt arbeid og så utenfor vårt arbeid.
* Er G2 riktig bruk av ressurser? Hva gjør vi med gudstjenesteoppmøtet for yngre voksne?
* Finnes det noe for alle aldersgrupper i menigheten vår, eller trengs det flere tilbud?
* Viktig å sørge for godt samarbeid mellom stedene våre og sørge for samarbeid mellom tilbud som allerede eksisterer.
* Hva med søndagsskole?
* Viktig å sørge for at det er noe for den eldre ungdomsgruppa.
* Gjør vi for mye parallelle ting? Kunne vi vevet aktivitetene våre mer sammen?
* Musikk, drama, dans og litteratur – hvordan kan dette være en del av gudstjenestetilbudet? Utvide begrepene? Hvordan kan vi i utvalgene støtte de ansatte og inspirere hverandre, bygge på de arenaene vi har?
* Indre Østfold kommune har et prosjekt som heter «Samskaping». Viktig å bære kulturarven til kirkemusikken videre.
* Trosopplæring i hjemmet – hvordan kan vi bidra til dette?

**Sakliste**

**Sak 28/24: Godkjenning av innkalling og sakliste**

*Vedtak:* Innkalling og sakliste godkjennes.

**Sak 29/24: Orienteringssaker**  
 a) Fra sognepresten: Hektisk periode, vi har flyttet ut av kontorlokalene på Bøndenes hus. Rapportering til SSB er ferdig. Evaluering av desember og jula, kirketjener og organistene har mye jobb i denne perioden. Vi skal i gang med å planlegge gudstjenester for høsten, skal leveres 15. mars. Skal ta en tur rundt og rydde i sakristiene.   
 b) Fra daglig leder: Utlysning organiststilling på trappene. Den norske kirke i Indre Østfold deltar på Yrkesmessa. Det er søkt kommunen om å fortsatt få være en del av Den kulturelle skolesekken med «Fra hov til kirke».   
 c) Fra fellesrådet; Vedtatt budsjett for 2024 og beredskapsplan. Det jobbes med utbygging av kirkekontoret ved Askim kirke.   
 d) Fra MR-leder; Budsjett kommer neste gang. Lesepultprosjektet i Eidsberg kirke har stått litt i stampe, og noen nye må ta på seg jobben. Grinifondet: Eidsberg kirkestues tak, og det kan bestilles blomsterpotter til Trømborg kirke lik de som er i Eidsberg. Fått garanti fra bispedømmerådet på lånet til barnehagen i Trømborg. Skulle vært representantskapsmøte mandag, men det var dårlig føre og møtet ble utsatt. Menighetens årsmøte flyttes til søndag 14. april, gudstjeneste i Trømborg kirke. I februar og mars må flyttes til andre kirker grunnet arbeid med stjernetaket.

*Vedtak*: Tas til orientering

**Sak 30/24: Utlysnings av kapellanstillingen**   
 Kapellanstillingen skal lyses ut. Prosten spør oss om vi ønsker at stillingen skal lyses ut som fast kapellanstilling, **og i tillegg** at det i utlysningen åpnes for at stillingen kan gjøres til en «prest under utdanning»-stilling; hvis det ikke melder seg kvalifiserte søkere. En prest under utdanning er altså en som ikke har avsluttet utdannelsen. Vedkommende vil arbeide i 60% og være student i 40%, og har krav på veiledning i tjenesten.

*Vedtak:* Eidsberg menighetsråd ber om at stillingen som kapellan lyses ut slik at stillingen kan omgjøres til PUU-stilling dersom det ikke kommer kvalifiserte søkere.

**Sak 31/24: Ordningen med «G2»-gudstjenester.** Ordningen med G2-gudstjenestene ble i sin tid drøftet i gudstjenesteutvalget, som anbefalte at dette ble satt i gang. Hensikten var å utvikle gudstjenester som kunne appellere ti andre grupper, særlig litt yngre, enn de faste kirkegjengerne. At det på denne måten kom i stand et samarbeid mellom Askim menighet og Eidsbergmenighetene ble sett på som en «ekstragevinst».

Ordningen har pågått et par år, og i menighetsrådet kom disse synspunktene frem:

• Menighetsrådets medlemmer har begrenset erfaring med G2, noen medlemmer har vært på ganske mange, noen har omtrent ikke vært på G2.

• Vi konstaterer at de som kommer på gudstjenestene delvis tilhører den faste kjerne av gudstjenestedeltakere, delvis fra frikirker/andre menigheter enn Mysen.

• Deltakelsen er størst når hele IØGC deltar, naturlig nok, og enda større med Samuel Ljungblahd som trekkplaster, men det er mer konsert enn gudstjeneste.

• G2 har fått en positiv reportasje i magasinet «STREK».

• G2 har ikke «tatt av» som et gudstjenestetilbud til generasjonen 20-50.

• G2 oppleves som fine gudstjenester for en mindre gruppe i våre menigheter, som liker formen, går på G2, men ikke så ofte på høymesse.

• G2 «stjeler» ressurser på den måten at det blir færre høymesser.

• I og med at Leif Ingvald og Preben har hovedansvaret føler nok både teamet og rådet at vi er litt på utsiden av ordningen med G2.

• Vi har i Eidsberg drøftet mulighetene for hverdagsmesser, kanskje i samarbeid med Bymisjonen, en videreutvikling av markeringen av overdosedagen, Regnbuemesse etc. Skal vi gjøre dette, må vi da kutte ytterligere høymesser.

• Spørsmål: Gudstjenester på kveldstid som skal appellere til unge voksne – generasjonen, må alle ha samme form som dagens G2? Noen liker veldig godt gospel og lovsang, andre ønsker seg andre former.

Vedtak: Samtalen tas til orientering. Menighetsrådet trakk ingen klar konklusjon. Vi ønsker ikke å kutte et tilbud som betyr mye for en gruppe, men er litt tvilende til om ressursbruken er riktig, og at den kanskje stenger for å prøve andre former gudstjenester.

.

**Sak 32/24: Stjernehimmelen i Trømborg kirke**

I Trømborg kirke er det en stjernehimmel over koret som er i dårlig

forfatning. Det er søkt penger hos Grinistiftelsen om penger til å pusse opp dette. Planen er å bruke 150.000 fra Grinifondet og 150.000 fra Kapitalfondet til tidligere Trømborg menighet, og da blir det 300.000 til disposisjon. Jan-Olav Løken har innhentet tilbud fra Studsrud, og de kan gjøre jobben innenfor de økonomiske rammene. Denne stjernehimmelen vil da kunne vare i mange år fremover. Studsrud kan begynne raskt, i februar og mars.

Vedtak: Menighetsrådet går inn for å reparere stjernehimmelen i Trømborg kirke i tråd med forslag fra byggrådgiver. Utgiftene deles mellom Grinifondet og kapitalfondet til tidligere Trømborg sokn.

**Sak 33/24: Eventuelt**

Det kom inn et forslag til nytt medlem i arbeidsgruppa som skal jobbe med Kirka vår: Anne Weydahl. Anne Weydahl spørres av sokneprest, som er leder av arbeidsgruppa, om å delta i arbeidet.

Forespørsel fra sokneprest om mat: Det trengs 120 boller til karnevalsgudstjenesten i Hærland kirke. Flere meldte seg til bollebaking.

Vedtak: Tas til orientering.

Bjørn Solberg Åshild Moen Arnesen (referent)

*Leder i Eidsberg menighetsråd Daglig leder*